पाएं अपने शहर की ताज़ा ख़बरें और फ्री ई-पेपरडाउनलोड करें
भोपाल। केंद्रीय कार्मिक एवं प्रशिक्षण राज्यमंत्री नारायण सामी ने कहा है कि रिटायरमेंट की उम्र 60 से बढ़ाकर 62 वर्ष करने का कोई प्रस्ताव नहीं है। सामी ने कहा कि मंत्रालय की ओर से इस तरह का कोई प्रस्ताव वित्त मंत्रालय के पास नहीं भेजा गया। राष्ट्रपति प्रणब मुखर्जी के साथ भोपाल प्रवास पर आए सामी ने 'दैनिक भास्कर' से चर्चा में यह जानकारी दी।
सामी से पूछा गया था कि क्या केंद्र सरकार के पास कर्मचारियों के रिटायरमेंट की आयु सीमा बढ़ाने का कोई प्रस्ताव लंबित है? गौरतलब है कि पिछले कुछ दिनों से यह मुद्दा अखिल भारतीय सेवा के अधिकारियों और कर्मचारियों के बीच चर्चा का मुख्य बिंदु है। यह भी कहा जा रहा है कि सेवानिवृत्ति की आयु बढ़ाने के संबंध में
कैबिनेट नोट तैयार हो गया है।
- ये होंगे मायूस
सामी के इस बयान से उन अधिकारी कर्मचारियों को निराशा हाथ लगेगी, जो रिटायरमेंट की दहलीज पर पहुंच गए हैं। इन्हें भरोसा था कि आगामी चुनावों को देखते हुए सरकार कर्मचारियों को खुश करने के लिए आयु सीमा बढ़ाने का निर्णय ले सकती है। मप्र में अखिल भारतीय सेवा के कमोबेश एक हजार अधिकारी हैं, जबकि अधिकारी कर्मचारी मिलाकर यह संख्या करीब 50,000 है।
- दो बार पहले बढ़ चुकी हैं रिटायरमेंट उम्र
इससे पहले भाजपा की राष्ट्रीय जनतांत्रिक गठबंधन (एनडीए) सरकार ने 1998 में केंद्रीय कर्मचारियों की रिटायरमेंट आयु बढ़ाकर 58 से 60 वर्ष की थी। वहीं देश के पहले प्रधानमंत्री जवाहर लाल नेहरू ने चीन युद्ध के बाद 1962 में कर्मचारियों की सेवानिवृत्ति आयु बढ़ाकर 55 से 58 वर्ष कर दी थी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn